Predkladacia správa

Ministerstvo spravodlivosti Slovenskej republiky predkladá na rokovanie vlády Slovenskej republiky ako iniciatívny materiál návrh zákona, ktorým sa mení a dopĺňa zákon Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov.

Zámerom predloženého materiálu je dôsledné naplnenie stratégie boja proti korupcii a princípu nulovej tolerancie v právnických profesiách.

Ťažisko úpravy spočíva najmä v zavedení definície bezúhonnosti exekútorov a exekútorských koncipientov, ustanovení zvýšených požiadaviek na dosiahnuté vysokoškolské vzdelanie a zavedenie inštitútu krížového zákazu výkonu právnického povolania.

Návrh zákona bol predmetom medzirezortného pripomienkového konania. Ku dňu, kedy boli práce na návrhu zákona ukončené nezaslali pripomienky uvedené subjekty:  Najvyšší súd Slovenskej republiky, Jazykovedný ústav Ľ. Štúra, Súdna rada Slovenskej republiky, Krajský súd v Trenčíne, Krajský súd v Banskej Bystrici, Vyšší vojenský súd Trenčín, Združenie sudcov Slovenska, Slovenská únia nezávislého súdnictva, Národná asociácia sudkýň Slovenska, Asociácia zamestnávateľských zväzov a združení SR, Notárska komora, Slovenská advokátska komora, Komora komerčných právnikov.

	Legislatívna rada vlády Slovenskej republiky dňa 22.04.2003 návrh zákona prerokovala a s pripomienkami schválila.

Prerokovanie návrhu zákona Radou hospodárskej a sociálnej dohody Slovenskej republiky nie je potrebné.

Navrhovaná právny úprava nebude mať dopad na štátny rozpočet, rozpočty obcí alebo rozpočty vyšších územných celkov.

Vyhlásenie o bezrozpornosti 

Návrh zákona, ktorým sa mení a dopĺňa zákon Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov sa predkladá na rokovanie vlády Slovenskej republiky bez rozporov.